Ilmoitus tiettyjen terästuotteiden tuontia koskevan suojatoimenpidetutkimuksen vireillepanosta

(2002/C 77/09)

Tietyt jäsenvaltiot, jäljempänä "asianomaiset jäsenvaltiot", ovat ilmoittaneet komissiolle neuvoston asetusten (EY) N:o 3285/94(1) ja 519/94(2) 2 artiklan mukaisesti, että tiettyjen terästuotteiden tuonnin kehityssuunnat näyttävät antavan aihetta suojatoimenpiteisiin.

1 Komissiolle toimitetut tiedot

Asianomaiset jäsenvaltiot ovat toimittaneet käytettävissään olevan, asetuksen (EY) N:o 3285/94 10 artiklassa ja asetuksen (EY) N:o 519/94 8 artiklassa yksilöityihin tekijöihin liittyvän näytön ja pyytäneet komissiota panemaan vireille suojatoimenpidetutkimuksen ja ottamaan käyttöön väliaikaiset toimenpiteet.

2 Tuote

Tuotteet, joiden tuonnin kehityssuunnat saattavat komissiolle toimitettujen tietojen mukaan antaa aihetta suojatoimenpiteisiin, ovat tietyt terästuotteet, jäljempänä "tarkasteltavana olevat tuotteet". Tarkasteltavana olevat tuotteet ja CN-koodit, joihin ne tällä hetkellä luokitellaan, on lueteltu tämän ilmoituksen liitteessä 1.

3 Tuonnin kasvu

Tällä hetkellä komission käytettävissä olevista tiedoista käy ilmi, että tarkasteltavana olevien tuotteiden kokonaistuonti kasvoi 13 miljoonasta tonnista vuonna 1999 15,8 miljoonaan tonniin vuonna 2000 ja 16,6 miljoonaan tonniin vuonna 2001 ja että jokaisen tarkasteltavana olevan tuotteen tuonnissa on tapahtunut viime aikoina jyrkkää kasvua joko absoluuttisesti tai suhteessa yhteisön tuotantoon tai kulutukseen.

4 Vakava vahinko tai vakavan vahingon uhka

Tällä hetkellä komission käytettävissä oleviin tietoihin sisältyy tietoja, jotka liittyvät tiettyihin asetuksen (EY) N:o 3285/94 10 artiklassa ja asetuksen (EY) N:o 519/94 8 artiklassa yksilöityihin talouden osoittimiin kunkin tarkasteltavana olevan tuotteen kanssa samankaltaisen tai suoraan kilpailevan tuotteen tärkeimpien yhteisön tuottajien osalta. Yleisesti ottaen tiedot osoittavat kulutuksen yhteisön markkinoilla pysyneen ennallaan tai vähentyneen viimeisten 12 kuukauden aikana sekä matalahintaisen tuonnin kasvaneen ja yhteisön tuottajien myymien määrien, hintojen ja kannattavuuden laskeneen.

5 Menettely

Asetuksen (EY) N:o 3285/94 6 artiklan ja asetuksen (EY) N:o 519/94 5 artiklan säännösten mukaisesti komissio on kuullut kyseisten asetusten 4 artiklalla perustettua neuvoa-antavaa komiteaa. Tämän kuulemisen perusteella komissio katsoo, että on olemassa riittävä näyttö tarkasteltavana olevia tuotteita koskevan tutkimuksen vireillepanemiseksi, mistä syystä se on päättänyt panna vireille jäsenvaltioiden kanssa yhteistyössä tutkimuksen sen määrittämiseksi, onko näitä tuotteita koskeville lopullisille suojatoimenpiteille olemassa tarvittavat edellytykset.

6 Tutkimusmenettely

Tutkimuksessa määritetään jokaisen tarkasteltavana olevan tuotteen osalta, ovatko ennakoimattomat tapahtumat johtaneet siihen, että tuotetta tuodaan yhteisöön niin voimakkaasti kasvaneissa määrin tai sellaisin edellytyksin, että se aiheuttaa tai uhkaa aiheuttaa yhteisön samankaltaisten tai suoraan kilpailevien tuotteiden tuottajille vakavaa vahinkoa.

7 Kirjalliset huomautukset, kyselylomakkeiden vastaukset ja kirjeenvaihto

Kaikilla asianomaisilla osapuolilla on oikeus esittää näkökantansa kirjallisesti ja toimittaa tietoja. Tähän halukkaiden asianomaisten osapuolten on toimitettava näkökantansa ja tietonsa 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä (jollei toisin mainita); määräajan jälkeen toimitetut näkökannat ja tiedot saatetaan jättää tutkimuksessa huomiotta.

Lisäksi komissio lähettää kyselylomakkeet tiedossa oleville samankaltaisten tai suoraan kilpailevien tuotteiden tuottajille ja kaikille tiedossa oleville tuottajien järjestöille yhteisössä. Täytetyt kyselylomakkeet on toimitettava komissiolle 21 päivän kuluessa siitä päivästä, jolloin komissio on ne lähettänyt.

Kaikki merkitykselliset tiedot on ilmoitettava komissiolle. Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission postiosoite:

European Commission

Directorate-General for Trade

Directorate B

TERV 0/13

B - 1049 Bruxelles/Brussel

Faksi (32-2) 295 65 05

Teleksi: COMEU B 21877.

8 Kuuleminen

Komissio voi kuulla asianomaisia osapuolia. Kaikki asianomaiset osapuolet voivat pyytää, että komissio kuulee niitä suullisesti. Komissio kuulee suullisesti kaikkia asianomaisia osapuolia, jotka pyytävät sitä kirjallisesti 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä ja osoittavat, että tutkimuksen tulos todennäköisesti vaikuttaa niihin tosiasiallisesti ja että niiden suulliseen kuulemiseen on erityisiä syitä.

9 Tietojen tutkiminen

Asianomaiset osapuolet, jotka ovat ilmoittaneet näkökantansa tai toimittaneet tietoja tai pyytäneet kuulemista asetuksen (EY) N:o 3285/94 6 artiklan ja asetuksen (EY) N:o 519/94 5 artiklan mukaisesti, sekä viejämaiden edustajat voivat kirjallisesta pyynnöstä tutkia kaikkia komissiolle tutkimuksen yhteydessä toimitettuja tietoja lukuun ottamatta yhteisön tai sen jäsenvaltioiden viranomaisten laatimia sisäisiä asiakirjoja, jos nämä tiedot ovat tarpeen niiden etujen puolustamiseksi ja jos ne eivät ole asetuksen (EY) N:o 3285/94 9 artiklassa tai asetuksen (EY) N:o 519/94 7 artiklassa tarkoitettuja luottamuksellisia tietoja ja jos komissio käyttää niitä tutkimuksessaan.

Asianomaiset osapuolet, jotka ovat ilmoittautuneet, voivat esittää komissiolle näitä tietoja koskevat huomautuksensa, jotka voidaan ottaa huomioon siltä osin kuin niiden tueksi on esitetty riittävästi todisteita.

10 Yhteistyön puuttuminen

Jollei tietoja toimiteta asetuksessa (EY) N:o 3285/94 tai asetuksessa (EY) N:o 519/94 vahvistetussa määräajassa taikka komission kyseisten asetusten mukaisesti vahvistamassa määräajassa tai jos tutkimusta merkittävästi vaikeutetaan, päätelmät voidaan tehdä käytettävissä olevien tietojen perusteella. Jos komissio toteaa, että osapuoli, jota asia koskee, tai kolmas osapuoli on toimittanut sille vääriä tai harhaanjohtavia tietoja, se jättää tällaiset tiedot huomiotta ja voi käyttää saatavilla olevia tietoja.

11 Tutkimuksen aikataulu

Komissio päättää asetuksen (EY) N:o 3285/94 7 artiklan ja asetuksen (EY) N:o 519/94 6 artiklan mukaisesti yhdeksän kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä siitä, tarvitaanko suojatoimenpiteitä.

Jos komissio katsoo, että toimenpiteet ovat välttämättömiä, se tekee tarvittavat päätökset asetusten (EY) N:o 3285/94 ja (EY) N:o 519/94 V osaston mukaisesti viimeistään yhdeksän kuukauden kuluessa vireillepanopäivästä, paitsi jos kyse on poikkeuksellisista olosuhteista, jolloin tätä määräaikaa voidaan pidentää enintään kahdella kuukaudella. Jos määräaikaa pidennetään, komissio julkaisee Euroopan yhteisöjen virallisessa lehdessä ilmoituksen, jossa vahvistetaan pidennyksen kesto ja joka sisältää yhteenvedon sen syistä.

Jos komissio katsoo, että suojatoimenpiteet eivät ole tarpeen, se päättää tutkimuksen neuvoa-antavaa komiteaa kuultuaan. Päätös tutkimuksen päättämisestä, joka sisältää selvityksen tutkimuksen olennaisista päätelmistä ja yhteenvedon niiden syistä, julkaistaan Euroopan yhteisöjen virallisessa lehdessä.

(1) EYVL L 349, 31.12.1994, s. 53.

(2) EYVL L 67, 10.3.1994, s. 89.

LIITE 1

TARKASTELTAVANA OLEVAT TUOTTEET

>TAULUKON PAIKKA>